CELEX: C2007/297/41
Language: et
Date: 2007-12-08 00:00:00
Title: Kohtuasi C-447/07: 1. oktoobril 2007 esitatud hagi — Euroopa Ühenduste Komisjon versus Itaalia Vabariik

8.12.2007   
            
            
               ET
            
            
               Euroopa Liidu Teataja
            
            
               C 297/25
            
         1. oktoobril 2007 esitatud hagi — Euroopa Ühenduste Komisjon versus Itaalia Vabariik
   (Kohtuasi C-447/07)
   (2007/C 297/41)
   Kohtumenetluse keel: itaalia
   Pooled
   
      Hageja: Euroopa Ühenduste Komisjon (esindajad: G. Rozet ja L. Pignataro-Nolin)
   
      Kostja: Itaalia Vabariik
   Hageja nõuded
   
               —
            
            
               Tuvastada, et kuna Itaalia Vabariik on õigusnormidega kehtestanud kõikide Itaalia lippude all sõitvate laevade kapteni ja tüürimehe (vanemtüürimehe) ametikohtadele Itaalia kodakondsuse nõude, siis on Itaalia Vabariik rikkunud EÜ artiklist 39 tulenevaid kohustusi;
            
         
               —
            
            
               mõista kohtukulud välja Itaalia Vabariigilt.
            
         Väited ja peamised argumendid
   Komisjon väidab, et kuna Itaalia õigusnormidega on kehtestatud kõikide Itaalia lippude all sõitvate laevade kapteni ja vanemtüürimehe ametikohtadele Itaalia kodakondsuse nõue, siis ei vasta need normid EÜ artiklile 39, mis sätestab töötajate liikumisvabaduse põhimõtte, nagu Euroopa Kohus on seda tõlgendanud.
   Euroopa Kohus selgitas 30. septembril 2003 tehtud otsustes EÜ artikli 39 nõuetekohast tõlgendust kahes kohtuasjas, millest esimene puudutas Hispaania lipu all sõitvate kaubalaevade kapteni ja vanemtüürimehe ametikohti (kohtuasi C-405/01) ning teine väikesemõõduliste merelaevade (Kleine Seeschifffahrt) — konkreetsel juhul Saksa lipu all sõitvate kalalaevade, mis tegelevad väikesemahulise süvamerepüügiga — kapteni ametikohti (kohtuasi C-47/02).
   Komisjon märgib, et Itaalia ametiasutused ei ole käesolevas menetluses esitanud ühtegi argumenti, mis erineksid nendest, mis esitati omal ajal kohtuasjas C-405/01, milles Itaalia Vabariik menetlusse astus, ja mida Prantsuse ametiasutused toetasid kohtuasjas C-47/02. Euroopa Kohus lükkas need argumendid oma 30. septembri 2003. aasta kohtuotsuses tagasi.
   Komisjon tõdeb üksnes, et 22. mail 2007 esitatud põhjendatud arvamusele antud vastuses ei vaidle Itaalia ametiasutused rikkumisele vastu. Nad andsid tegelikult teada oma kavatsusest kaotada kapteni ja (tüürimehe) vanemtüürimehe ametikoha saamiseks Itaalia kodakondsuse nõude, võttes kohustuseks teavitada komisjoni asjast huvitatud ministeeriumide vaheliste läbirääkimiste võimalikest tulemustest.
   Komisjon ei ole saanud Itaalia õigusnormide muutmise ajakava kohta mingit teavet. Seega ta leiab, et Itaalia õigusnormid, millega on kehtestatud kõikide Itaalia lippude all sõitvate laevade kapteni ja vanemtüürimehe ametikohtadele Itaalia kodakondsuse nõue, ei vasta EÜ artiklile 39, mis sätestab töötajate liikumisvabaduse põhimõtte, nagu Euroopa Kohus on seda tõlgendanud.